Evghenia Guțul s-a întâlnit cu Putin, care i-a promis "ajutor"
- Iuliu Vlădescu
- 7 martie 2024, 07:47
Bașcana din Găgăuzia, Evghenia Guțul, s-a întâlnit cu președintele Rusiei, Vladimir Putin, la Soci. Autocratul de la Kremlin i-a promis "ajutor".
Evghenia Guțul, sprijinită de condamnatul fugar Ilan Șor, a anunțat că s-a întâlnit cu președintele Rusiei, Vladimir Putin, la Soci, la Festivalul Tineretului.
Putin i-a promis "ajutor" Evgheniei Guțul
Întâlnirea dintre Putin și Guțul a fost confirmată și de purtătorul de cuvânt al Kremlinului, Dmitri Peskov.
"În marginea Festivalului Mondial al Tineretului de la Soci, președintele Federației Ruse Vladimir Putin a discutat cu mine probleme geopolitice complexe, al căror epicentru este Găgăuzia noastră. Liderul rus a promis că va sprijini Găgăuzia", a scris Evghenia Guțul pe X.
Ea a publicat și o fotografie alături de președintele Federației Ruse, Vladimir Putin.
Acuzații pentru Chișinău
"La Festivalului Mondial al Tineretului de la Soci, președintele Federației Ruse Vladimir Putin a discutat cu mine o problemă regională și geopolitică complexă, al cărei epicentru se află Găgăuzia noastră.
L-am informat pe Vladimir Vladimirovici despre acțiunile ilegale ale autorităților din Moldova, care se răzbună pentru poziția noastră civică și loialitatea față de interesele naționale.
Chișinăul pas cu pas ne ia puterile, îngrădește bugetul, încalcă drepturile legale, provoacă instabilitate și destabilizare în Găgăuzia și în toată țara.
Manevrele regimului Putin în Republica Moldova
Reamintim că, pe 5 martie, șeful Serviciului de Informații și Securitate (SIS), Alexandru Musteață, a declarat că Federația Rusă planifică să genereze crize în mai multe domenii precum cel social-politic, de securitate sau ordine publică, prin ciocniri violente și instigare la ură interetnică.
"Federația Rusă mizează pe crearea falsă de dezbinare socială prin continuarea acțiunilor de compromitere a eforturilor Chișinăului de apropiere de UTA Găgăuzia. De asemenea, se va utiliza în continuare potențialul din regiunea transnistreană în acțiuni hibride anti-Chișinău în contextul proceselor politice din Moldova, pe fundalul invocării unei așa-numite presiuni economice impuse de Chișinău pe regiune", a spus Musteață.
"Informațiile atestă perspective de reluare a protestelor începând cu luna martie, aprilie anul curent cu sub start pro-rus accentuat și apărarea vectorului euro asiatic. Planul acestora este să transforme protestele în acțiuni violente, de creare a haosului și destabilizărilor în masă.
În completarea scenariului cu proteste, care vor fi organizate la Chișinău, UTA Găgăuzia urmează să se alinieze, care în viziunea Federației Ruse este privit ca unele din principalele focare de instabilitate în Republica Moldova", a adăugat Musteață.
Ilan Șor, "patronul" Evgheniei Guțul, vârful de lance al lui Putin
El a explicat că marioneta preferată a regimului Putin este gruparea condamnatului fugar Ilan Șor, care are misiunea de a provoca radicalizare și violență, precum și de a compromite rezultatele referendumului pentru aderarea la UE. Șeful SIS a mai anunțat că regimul Putin trimite bani cash în Republica Moldova.
Iar în noiembrie anul trecut, șeful SIS a declarat că Rusia a alocat peste 1 miliard de lei pentru destabilizarea Republicii Moldova, bani care au ajuns la oamenii condamnatului Ilan Șor, care au organizat proteste regulat. Șor a confirmat că a primit bani din Federația Rusă, dar a negat că ar fi fost folosiți pentru destabilizări.